Niemand nog vas ná aanval op Vrystaatse boerArgieffoto: Lorraine Claasen Niemand is nog in verband met die aanval op Louis Roux in die Windfield-omgewing tussen Frankfort en Villiers in die Vrystaat in hegtenis geneem nie. Konst. Josephine Rani, woordvoerder van die polisie, het gesê die polisie is steeds besig om die voorval te ondersoek waartydens Roux (62) Donderdagaand omstreeks 18:30 op sy plaas, Leniesdeel, aangeval en beroof is. Volgens Rani is Roux deur ongeveer vyf aanvallers van agter af oorrompel terwyl hy besig was om die skuur se deur te sluit. Die aanvallers het toegeslaan oomblikke nadat hy by die huis aangekom het. Een van die aanvallers het ’n 9 mm‑vuurwapen in sy besit gehad. Roux is na bewering herhaaldelik met ’n vuurwapen se kolf oor die kop geslaan. Rani het gesê dat Roux in sy huis ingedwing is waar hy gedwing was om die kluis oop te sluit. Die aanvallers het Roux vasgebind voordat hulle vier vuurwapens geroof het. Hulle het in ’n swart wegkommotor van die plaas gevlug. Roux se buurman, Org du Plessis, het op hom afgekom. Volgens Du Plessis was daar baie bloed op die toneel en was dit duidelik dat Roux baie seergekry het. Roux is na bewering ook met ’n mes in die been gesteek. Du Plessis het aan Maroela Media gesê dat die aanval op Roux hom herinner aan sy pa wat ses jaar gelede op sy plaas vermoor is. “Hierdie is al die vierde plaasaanval in ons gebied. Ons kan nie net ons goed vat en trek nie, want ons plase is vir ons kinders en hulle toekoms,” het Du Plessis gesê. Roux is ná die aanval na die Riemland-kliniek in Frankfort geneem. Verskeie pogings om met sy familie in verbinding te tree was onsuksesvol. Die polisie ondersoek ŉ klag van huisroof.